Štatút národnej súťaže na podporu tvorivosti a inovácií pre žiakov a učiteľov základných a stredných škôl

1. Základné podmienky 
1.1. Vyhlasovateľ súťaže 
Vyhlasovateľom národnej súťaže je  Ministerstvo školstva Slovenskej republiky, Junior Achievment Slovensko a Národná kancelária programu celoživotného vzdelávania. 
1.2. Predmet súťaže 
Základnou myšlienkou národnej súťaže je predstaviť tvorivé a inovatívne projekty v oblasti študijných a voľnočasových aktivít mladých ľudí. Ich prínos by mal spočívať v budúcom uplatnení vo vzdelávaní, v záujmových aktivitách i vo vyučovaní zo strany učiteľov.
1.3. Účastníci súťaže 
Súťaž je určená pre učiteľov a žiakov základných a stredných škôl. Súťaž je postavená na individuálnej prezentácii žiaka/učiteľa, v ktorej vyjadrí vlastný názor, konkrétny nápad, postoj, k téme: „Vyučovacia hodina mojimi očami“, ktorým by prispeli k oživeniu vyučovacích hodín ako aj mimoškolských aktivít a ponúkli myšlienku, že zmeniť spôsob výučby má zmysel. Súťaž zároveň dáva priestor na rozvoj a skvalitnenie prezentačných a komunikačných zručností žiakov ale i učiteľov, ktoré sú potrebné v každej oblasti spoločenského a pracovného života, a taktiež sú dôležitým predpokladom pre úspešnosť študentov v ďalšom štúdiu. Rovnako im umožňuje tvorivo a kreatívne vyjadriť svoj názor, ako aj poukázať na ich talent, zručnosti a interaktívny spôsob prejavu ich osobnosti.
1.4. Ciele súťaže 
•	v žiakoch a učiteľoch prebudiť tvorivé a inovačné myšlienky, ktoré sú základom tvorivého prostredia na školách;  
•	vytvorenie školského prostredia, ktoré vytvára podmienky na inovatívne myslenie a vzdelávanie, založené na najnovších výsledkoch vedy a techniky; 
•	podpora modernizácie vzdelávania a využívania IKT pri vzdelávacom procese; 
•	podpora kurikulárnej transformácie vzdelávania; 
•	podpora spolupráce žiakov a učiteľov; 
•	podpora tvorby školských vzdelávacích programov v jednotlivých predmetoch;
•	aktívne zapojenie sa čo najväčšieho počtu mladých ľudí a učiteľov do tohto procesu;

1.5. Podmienky prijatia práce do súťaže 
Do súťaže môžu byť zaradené  príspevky študentov a učiteľov vo forme projektu, prezentácie, videonahrávky, plagátu, výtvarného diela, písomného popisu projektu alebo iného výstupu. Detailné informácie budú sprístupnené na internetových stránkach www.minedu.sk a www.modernaskola.sk. Uvedenie nesprávnych údajov a nesplnenie formálnych náležitostí práce zo strany účastníka súťaže bude organizátor súťaže – Ministerstvo školstva SR považovať za porušenie pravidiel a vyhradzuje si právo tohto účastníka vyradiť zo súťaže. Po overení údajov bude písomná práca zaradená do súťaže. Ministerstvo školstva SR vylúči zo súťaže písomné práce na základe odporúčania komisie, ktoré svojím obsahom odporujú základným princípom morálky, pravidlám etiky a legislatíve. 
1.6. Ostatné podmienky 
Prihlásením súťažného príspevku účastník súhlasí s jej bezplatným použitím v mediálnych kampaniach tejto súťaže, ako aj s jej uverejnením na internetovej stránke www.modernaskola.sk a bezplatným sprístupnením pre ostatnú pedagogickú i laickú verejnosť. Obsah prác sa až do termínu ukončenia súťaže nebude zverejňovať. Odborná komisia môže tiež odporučiť Ministerstvu školstva SR neuverejniť na webovej stránke www.modernaskola.sk  prácu, ktorá je nevhodná svojím obsahom. 
2. Kategórie 
Národná súťaž Ministerstva školstva SR sa vyhlasuje v nasledovných kategóriách: 
1.	Kategória: učitelia základných škôl;
2.	Kategória: žiaci základných škôl;
3.	Kategória: učitelia stredných škôl;
4.	Kategória: žiaci stredných škôl.
3. Ocenenia 
Ministerstvo školstva SR v spolupráci s podporovateľmi súťaže, Microsoft Slovakia a Slovak Data Systems, autorizovaný zástupca spoločnosti Apple na Slovensku venovali do súťaže vecné výhry.
4. Komisia 
4.1. Kritériá hodnotenia 
Výstupy budú hodnotené odbornou komisiou v každej kategórii samostatne po uplynutí termínu ukončenia súťaže. Výsledky súťaže budú vyhlásené na záverečnej konferencii Európskeho roka tvorivosti a inovácií v SR v novembri tohto roka a zároveň zverejnené na internetovej stránke www.modernaskola.sk a www.minedu.sk .

Kritériá hodnotenia výstupných prác: 
Každý výstup v tejto súťaži bude hodnotený podľa nasledujúcich kritérií: 
1.	Miera tvorivosti a náročnosť celého projektu
2.	Originalita, celkový dojem a úroveň prezentácie 
3.	Aktuálnosť a progresívnosť (zohľadnenie prebiehajúcich zmien v školstve) 
4.	Obsahové zvládnutie témy
5.	Dodržanie predpísaného rozsahu súťažného príspevku (dĺžka videonahrávky, počet strán projektu)
4.2. Zásady hodnotenia 
Proces hodnotenia komisie je neverejný a konečné výsledky jej hlasovania sú tajné až do ich oficiálneho vyhlásenia na slávnostnom vyhodnotení súťaže, ktoré bude súčasťou záverečnej konferencie Európskeho roka tvorivosti a inovácií 2009, ktorá je naplánovaná na začiatok novembra 2009 v Žiline. Hodnotenie prác odbornou komisiou prebieha v dvoch kolách. V prvom kole organizátor súťaže spracuje zoznam prihlásených prác so súčtom získaných bodov od komisie a zoznam súťažiacich so súčtom získaných bodov. V druhom kole komisia hlasuje o udelení ocenení pedagógom a žiakom. Pri hlasovaní o udelení cien komisia môže meniť poradie vzniknuté v prvom kole, ak s tým súhlasí nadpolovičná väčšina prítomných členov komisie. V prípade akýchkoľvek nejasností má predseda komisie právo na základe vlastného rozhodnutia alebo na základe upozornenia ktoréhokoľvek člena poroty zastaviť hlasovanie a zopakovať ho po vyjasnení sporných bodov. Ministerstvo školstva SR na základe odporúčania komisie, môže rozhodnúť o neudelení niektorej z cien, alebo neudeliť žiadnu cenu v ktorejkoľvek kategórií. Výsledky súťaže podpíše predseda komisie na záverečnom protokole. 
4.2.1. Spôsob hodnotenia písomných prác v prvom kole: 
V prvom kole posudzujú členovia komisie všetky prihlásené súťažné práce, ktoré spĺňajú podmienky pre prihlásenie práce do súťaže. Člen komisie zaznamená svoje hodnotenie do Hodnotiaceho formuláru, ktorý po vyplnení doručí organizátorovi súťaže. Organizátor súťaže z doručených Hodnotiacich formulárov spracuje zoznam súťažných prác so súčtom pridelených bodov od každého člena komisie: Spôsob bodovania v prvom kole: Členovia komisie bodujú každú súťažnú prácu týmto bodovacím systémom: 1 až 10 bodov, pričom 10 bodov je najvyššie hodnotenie. Súčet bodov od jednotlivých členov komisie určí poradie súťažných prác. Organizátor práce zoradí zostupne od najvyššej bodovej hodnoty po najnižšiu. 
4.2.2. Spôsob hodnotenia písomných prác v druhom kole: 
Spracovaný zoznam z prvého kola predloží organizátor na zasadnutí komisie na konečné hlasovanie o udelení ocenení. 
4.3. Zloženie komisie 
Hodnotiaca komisia bude zložená z predstaviteľov pedagogickej obce, Ministerstva školstva SR a súkromnej podnikateľskej sféry.
5. Technické podmienky 
Pedagógovia a žiaci prihlasujú do súťaže  práce v slovenskom jazyku prostredníctvom formulára zverejneného na webovej stránke venovanej k Európskemu roku tvorivosti a inovácií www.modernaskola.sk a taktiež na webovej stránke Ministerstva školstva SR www.minedu.sk . 
Rozsah písomnej práce prihlásenej do národnej súťaže nemá presiahnuť 10 normostrán pre pedagógov a 5 normostrán pre žiakov.
Veľkosť súboru nemá presiahnuť 3 MB (v prípade, že súťažná práca obsahuje obrázky, fotografie alebo návody, malo by byť pri ich vkladaní brané na zreteľ ich ekonomické spracovanie – formát a veľkosť).  
Formát písomnej práce. Táto musí byť spracovaná v elektronickej podobe v jednom súbore formátu doc., .docx, .rtf, .pdf, .ppt alebo .pps. 
V prípade video prezentácie, táto nesmie presiahnuť dĺžku jednej vyučovacej hodiny. 
K práci nie je možné priložiť ďalšiu prílohu. 
Prihlášku do súťaže spolu s jednou vytlačenou kópiou písomnej práce a 2 kópiami na CD respektíve DVD posielajte poštou na adresu:
Ministerstvo školstva SR
Sekcia pre celoživotné vzdelávanie
Stromová 1, 813 30 Bratislava
Na obálku je potrebné uviesť „Národná súťaž – ERTI 2009“ a „NEOTVÁRAŤ“

6. Termíny 
Súťažné práce môžu pedagógovia a žiaci prihlasovať priebežne prostredníctvom on-line prihlasovacieho formulára na adrese www.modernaskola.sk od 1. mája 2009 do 31. júla 2009 vrátane.

7. Kontakt 
Účastníci môžu v prípade otázok osloviť organizátora súťaže – Ministerstvo školstva SR prostredníctvom e-mailových adries: e-mailových adries: jana.tatarkova@minedu.sk alebo lucia.auxtova@minedu.sk, prípadne na telefónnych číslach 02/ 59374 671 a 02/ 59374 669.

8. Metodika pre vytvorenie práce
1. Súťažný príspevok pedagóga
•	Názov projektu
•	Vedúci projektu
•	Účel projektu
•	Charakteristika projektu (písomné spracovanie vlastných metodických skúseností s využívaním inovatívnych prvkov v procese výučby alebo mimoškolských aktivít) 
•	Vlastná charakteristika súčasného stavu v danej oblasti (zohľadnenie prebiehajúcich zmien v školstve)
•	Výstupy projektu (atraktívnosť pre žiakov, metodický prínos a kvalita práce, atď)
•	Cieľová skupina projektu
•	Aktivity projektu
•	Inovatívny obsah projektu
•	Trvalá udržateľnosť projektu (realizácia projektu a jeho pokračovanie v budúcnosti)
•	Prílohy projektu

2. Súťažný príspevok žiaka/študenta
•	Názov projektu
•	Vedúci projektu
•	Účel projektu
•	Charakteristika projektu 
•	Aktivity projektu
•	Prílohy projektu